ปัจจัยความเสี่ยง

ความเสี่ยงจากการเปลี่ยนแปลงเทคโนโลยี

สินค้าประเภทไดโอด เป็นอุปกรณ์พื้นฐานที่สำคัญในวงจรอิเล็กทรอนิกส์
ที่ใช้ในการผลิตเครื่องใช้ไฟฟ้า คอมพิวเตอร์
และอุปกรณ์อิเล็กทรอนิกส์ทุกชนิดที่มีการเปลี่ยนแปลงทางเทคโนโลยีอยู่ตลอดเวลา
การเปลี่ยนแปลงดังกล่าวส่งผลให้เทคโนโลยีของสารกึ่งตัวนำประเภทไดโอดเปลี่ยนแปลงตาม
โดยการเปลี่ยนแปลงที่เกิดขึ้นส่วนใหญ่จะเป็นเพียงการเปลี่ยนแปลงในส่วนของคุณสมบัติทางไฟฟ้าและรูปทรง

เพื่อตอบสนองความต้องการของผู้ใช้ที่มีการเปลี่ยนแปลงอยู่ตลอดเวลาตามการเปลี่ยนแปลงของเทคโนโลยี
บริษัทจึงได้มีการวิจัยและพัฒนาออกแบบผลิตภัณฑ์ใหม่ เพื่อเป็นการพัฒนาผลิตภัณฑ์ในกลุ่มต่างๆ
ทั้งกลุ่มผลิตภัณฑ์ Rectifier Diode, Zener Diode, และ Transient Voltage
Supressor Diode นอกจากนี้ การที่บริษัทสามารถผลิต Glass Passivated Processed
(GPP) Wafer ได้เอง
ได้กลายเป็นจุดแข็งของบริษัทซึ่งบริษัทสามารถออกแบบและพัฒนาผลิตภัณฑ์ได้หลากหลาย
เพื่อตอบสนองความต้องการในการใช้งานของลูกค้า

ความเสี่ยงจากการพึ่งพิงตัวแทนจำหน่าย

บริษัทจำหน่ายสินค้าผ่าน 2 ช่องทาง ได้แก่ จำหน่ายโดยตรงกับลูกค้า
และจำหน่ายผ่านตัวแทนจำหน่ายของบริษัท โดยบริษัทมียอดขายผ่านตัวแทนจำหน่ายในปี 2551
เท่ากับร้อยละ 71 ของยอดขายโดยรวม
บริษัทอาจได้รับผลกระทบด้านรายได้หากบริษัทรายหนึ่งรายใดเลิกเป็นตัวแทนจำหน่ายให้กับบริษัท
อย่างไรก็ตาม บริษัทได้มีการขยายตลาดเชิงรุกเพิ่มขึ้น โดยจะลดการพึ่งพิงตัวแทนจำหน่ายให้น้อยลง
โดยแต่งตั้งทีมขายของบริษัทเอง เพื่อหาลูกค้าใหม่ในต่างประเทศ
ขยายตลาดในประเทศไปสู่อุตสาหกรรมต่างๆ ให้กว้างขวางขึ้น

ความเสี่ยงจากการแข่งขันด้านราคา

ปัจจุบันผู้ผลิตอุปกรณ์สารกึ่งตัวนำ Diodes
ในประเทศจีนได้เปรียบผู้ผลิตจากประเทศอื่นในเรื่องต้นทุน ค่าแรง และวัตถุดิบที่ถูกกว่า
กลยุทธ์ทางด้านราคาจึงถูกนำมาใช้เป็นปัจจัยในการแข่งขัน
ส่งผลให้ผู้ผลิตหลายรายพยายามลดต้นทุนในการผลิต โดยการลดคุณภาพของวัตถุดิบ
หรือย้ายฐานการผลิตไปยังประเทศที่มีต้นทุนค่าแรงถูกกว่า

อย่างไรก็ตามในปี 2551 เนื่องจากรัฐบาลจีนได้ประกาศใช้ กฏหมายแรงงานฉบับใหม่อย่างเข้มงวด
จึงมีผลต่อค่าจ้าง แรงงานในประเทศจีนสูงขึ้น
ซึ่งจะถือเป็นโอกาสที่บริษัทจะสามารถแข่งขันในด้านราคาได้

ความเสี่ยงทางด้านสินค้าคงคลัง

ปัจจุบันบริษัทมีสินค้ามากกว่า 12,000 Part Numbers
บริษัทจึงมีความจำเป็นต้องเก็บสำรองผลิตภัณฑ์หลายรูปแบบและหลายรายการ
รวมทั้งการสำรองวัตถุดิบให้มีปริมาณเพียงพอ ส่งผลให้สินค้าคงเหลือของบริษัทมีปริมาณที่ค่อนข้างสูง
โดยมีมูลค่า ณ วันที่ 31ธันวาคม 2551 เท่ากับ 327.38 ล้านบาท หรือคิดเป็น ร้อยละ 46.78
ของมูลค่าสินทรัพย์รวม

การสำรองวัตถุดิบและสินค้าคงคลังเพิ่มขึ้นทำให้บริษัทจำเป็นที่จะต้องใช้เงินทุนส่วนหนึ่งเพื่อใช้ในการสำรอง
วัตถุดิบและสินค้าสำเร็จรูป แต่ที่ผ่านมาบริษัทยังไม่เคยประสบปัญหาการขาดสภาพคล่อง

อย่างไรก็ตามบริษัทมีความจำเป็นที่บริษัทจะต้องสำรองวัตถุดิบและผลิตภัณฑ์หลายรูปแบบหลายรายการ
เนื่องจาก

  1. ความจำเป็นในการเก็บสำรองสินค้ากึ่งสำเร็จรูปและสินค้าสำเร็จรูปเพื่อรองรับความต้องการ

  ในการใช้งานของลูกค้า เพราะในระบบ Logistics สำหรับอุตสาหกรรม Semiconductors
  ในปัจจุบันผู้ผลิตเครื่องใช้ไฟฟ้า คอมพิวเตอร์ ชิ้นส่วนยานยนต์ และสินค้าอิเล็กทรอนิกส์ทุกประเภท
  จะผลักดันต้นทุนในการจัดเก็บดูแล การกระจายสินค้าและวัตถุดิบไปให้กับ Suppliers
  ที่เป็นผู้ผลิตชิ้นส่วนต่างๆที่สำคัญ และสำหรับธุรกิจของบริษัทซึ่งเป็นผู้ผลิตไดโอด
  บริษัทมีความจำเป็นจะต้องเก็บสำรองสินค้ากึ่งสำเร็จรูปและสินค้าสำเร็จรูปหลากหลายรายการ
  เพื่อรองรับความต้องการในการใช้งานของลูกค้าตามปริมาณการสั่งซื้อในแผนการสั่งซื้อของลูกค้ารายสำคัญ

  2. เพื่อสร้างความได้เปรียบในเรื่องเวลาการส่งมอบและเพื่อตอบสนองนโยบายการผลิตสินค้า

  หลากหลายรายการเพื่อรองรับความต้องการของลูกค้าที่เปลี่ยนแปลงอยู่ตลอดเวลาตามเทคโนโลยี
  และเพื่ออำนวยความสะดวกให้กับลูกค้าที่จะสามารถสั่งซื้อสินค้าหลากหลายรายการ
  โดยไม่แยกซื้อสินค้าจากผู้ผลิตรายอื่น (One Stop Shop)
  บริษัทจำเป็นต้องมีการสำรองวัตถุดิบให้มีปริมาณเพียงพอต่อความต้องการในการผลิต

  3. ลักษณะการสั่งผลิตแบบหลากหลาย Part numbers
  และการเผื่อในการผลิตในเรื่องค่าไฟฟ้าและรูปร่าง +10%
  อันเป็นการบริหารต้นทุนการผลิตให้มีต้นทุนที่สามารถแข่งขันได้

อย่างไรก็ตามสินค้าของบริษัทได้แก่ Diodes / Wafer / Chips / Dices
ที่เก็บอยู่ในโกดังสินค้าของบริษัทนั้น บริษัทได้รับความเห็นทางวิชาการจากศูนย์วิจัยอิเล็กทรอนิกส์
สถาบันเทคโนโลยีพระจอมเกล้าเจ้าคุณทหารลาดกระบัง และ
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ
สำนักงานพัฒนาวิทยาศาสตร์และเทคโนโลยีแห่งชาติในเรื่องความไม่ล้าสมัย และไม่เสื่อมสภาพว่า
Diodes / Wafer / Chips / Dices
ที่เก็บอยู่ในโกดังสินค้าของบริษัทจะมีคุณสมบัติทางไฟฟ้าเหมือนเดิม ไม่เสื่อมสภาพ
เพราะเหตุผลทางวิชาการ ดังนี้

1.  อุปกรณ์ไดโอด / Wafer / Chips/ Dices ทั้งหมดนี้ทำจากวัสดุสารกึ่งตัวนำ
    ซึ่งมีจุดหลอมเหลวสูง ตัวอย่างเช่น ซิลิกอนมีจุดหลอมเหลวที่อุณหภูมิ 1416 องศาเซลเซียส
    ดังนั้นการที่จะเกิดการเสียหายเนื่องจากอุณหภูมิในสภาวะที่อยู่ในบรรยากาศของอุณหภูมิห้องจึงเป็นไปได้น้อยมากๆ
    จนถือเสมือนว่าไม่เกิดขึ้น

2.  ลักษณะโครงสร้างของอุปกรณ์ไดโอดนั้นเกิดจากการเจือสารชนิดเอ็นหรือชนิดพี
    (ขึ้นอยู่กับชนิดของฐานรอง) เพื่อสร้างเป็นรอยต่อ พี-เอ็น
    การเจือสารนั้นจะกระทำได้ที่อุณหภูมิสูง (มากกว่า 800 องศาเซลเซียสเท่านั้น)
    ไม่สามารถกระทำได้ที่อุณหภูมิห้องเนื่องจากอะตอมของสารเจือไม่สามารถแพร่ซึมได้

3.  การเปลี่ยนแปลงคุณสมบัติของอุปกรณ์ไดโอด Wafer/Chips/Dices นั้นเกิดจากสาเหตุหลักคือ
    การแพร่ซึมของสารเจือที่บริเวณรอยต่อ พี-เอ็น
    และหรือที่บริเวณรอยต่อระหว่างสารกึ่งตัวนำกับโลหะที่ใช้ทำขั้ว
    แต่เนื่องจากที่อุณหภูมิห้องอะตอมของสารเจือไม่สามารถแพร่ซึมได้
    จึงสามารถบอกกล่าวได้ว่าที่อุณหภูมิห้องการเสื่อมคุณสมบัติของอุปกรณ์สารกึ่งตัวนำเนื่องจากการแพร่ซึมของสารเจือนั้นสามารถตัดทิ้งได้

4.  การเปลี่ยนแปลงคุณสมบัติของอุปกรณ์ไดโอด/Wafer/Chips/Dices ที่มีขั้วโลหะอยู่นั้น
    อาจจะมีการเสื่อมสภาพเนื่องจากโลหะเอง
    เช่นโลหะที่ใช้ทำขั้วนั้นอาจจะทำปฏิกิริยากับอากาศเกิดเป็นออกไซด์ของโลหะนั้น
    ซึ่งแก้ไขได้โดยบรรจุอยู่ในตัวถัง สร้างชั้นป้องกันหรือเก็บไว้ในที่ที่ไม่มีออกซิเจน
    อีกสาเหตุหนึ่งที่อาจทำให้ขั้วโลหะเสียสภาพไปคือ อุณหภูมิ
    ซึ่งโดยปกติโลหะที่ใช้ทำขั้วที่ติดกับชั้นสารกึ่งตัวนำนั้นไม่สามารถทนอุณหภูมิได้สูงนัก (ต่ำกว่า
    500 องศาเซลเซียส)
    แต่ที่อุณหภูมิห้องโลหะนี้จะไม่มีการเปลี่ยนแปลงเนื่องจากอุณหภูมิดังกล่าวได้
    การเสื่อมสภาพของขั้วโลหะนั้นจะไม่เกิดขึ้นถ้าอยู่ที่อุณหภูมิห้องและออกซิเจนไม่สามารถสัมผัสกับโลหะได้

  Si Diode ที่เก็บอยู่ในโกดังสินค้าของบริษัท
  เป็นอุปกรณ์ไม่ล้าสมัยและไม่มีอุปกรณ์อิเล็กทรอนิกส์อื่นใดมาทดแทนได้ เพราะเหตุผลทางวิชาการ
  ดังนี้

1.  เนื่องจาก Diode เป็นอุปกรณ์พื้นฐานสำหรับเครื่องใช้ไฟฟ้า เครื่องมืออิเล็กทรอนิกส์
    และคอมพิวเตอร์ทุกชนิด โดยเฉพาะในส่วนจ่ายไฟซึ่งเปลี่ยนไฟฟ้ากระแสสลับเป็นกระแสตรง
    ซึ่งมีการใช้วงจรดังกล่าวอย่างแพร่หลายมามากกว่า 20 ปี แสดงให้เห็นถึงความสำคัญของ
    Diode ซึ่งไม่มีอุปกรณ์อิเล็กทรอนิกส์อื่นใดมาทดแทนได้
    อีกทั้งยังนับเป็นอุปกรณ์อิเล็กทรอนิกส์ที่ทันสมัยตลอดมา

2.  ถึงแม้เทคโนโลยีการสร้างอุปกรณ์อิเล็กทรอนิกส์
    จะมีการเปลี่ยนแปลงไปอย่างรวดเร็วในปัจจุบัน
    มีการสร้างและปรับปรุงวงจรรวมหลายชนิดมาตลอดเวลา
    แต่อุปกรณ์เหล่านั้นจะมีฟังชั่นการใช้งานเฉพาะทางที่ออกแบบสำหรับควบคุมกลไกที่มีความซับซ้อนมาก
    จึงมีการพัฒนาตลอดเวลา อย่างไรก็ตามในภาคจ่ายยังจำเป็นต้องใช้ Si Diode
    ประกอบร่วมกับวงจรรวมเหล่านี้เหมือนเดิม นอกจากนั้นยังมีการนำไปใช้งานในหน้าที่อื่นๆ
    อีกเช่น การใช้เป็นส่วนป้องกันความเสียหายที่อาจเกิดขึ้นกับวงจรรวม เป็นต้น

3.  ในกรณีที่ต้องใช้กับอุปกรณ์ที่ต้องการกำลังสูง (High Power Devices)
    การเลือกใช้วงจรรวม (Integrated Circuit)
    เพียงลำพังจะไม่สามารถจ่ายกำลังสูงตามที่ต้องการได้ จำเป็นต้องใช้ Si Diode
    ประกอบร่วมในวงจร แต่ถ้าเลือกใช้เทคนิคทางวรจรแทนการใช้ Si Diode
    จะทำให้มีราคาต้นทุนที่สูงกว่าการใช้ Si Diode หลายเท่าตัว และยังก่อให้เกิดปัญหาอื่นๆ
    ตามมาอีก เช่น เกิดความร้อนสะสม เป็นต้น

4.  แม้ในปัจจุบันจะมีการวิจัยเพื่อหาวัสดุใหม่มาทดแทนซิลิคอน (Silicon) เช่น
    แกลเลี่ยมอาเซไนด์ (GaAs) หรือฟิลม์เพชร (Diamond Film) ก็ตาม
    แต่เมื่อเปรียบเทียบกับซิลิคอนแล้ว พบว่ากระบวนการสร้างยังมีความซับซ้อนมากกว่าซิลิคอน
    ทำให้ราคาต้นทุนที่สูงกว่าซิลิคอนมาก
    จึงยังไม่เหมาะสมที่จะนำวัสดุใหม่เหล่านั้นไปใช้ในการผลิต Diode แทนซิลิคอนในเชิงพาณิชย์

ในปี 2551 บริษัทมีการพัฒนาสินค้าใหม่ มากกว่า 1000 Part Numbers
ตามความต้องการของลูกค้า และในการพัฒนาสินค้าใหม่ บริษัทมีความจำเป็นต้องสั่งซื้อวัตถุดิบเพิ่ม
และยังมีสินค้ามาตรฐานทั่วไปที่เกิดจากการผลิตสินค้าใหม่เพิ่ม การเพิ่มสินค้าใหม่
เป็นกลยุทธ์ในการขายเพื่อให้บริษัทสามารถแข่งขันได้ในตลาดโลก อย่างไรก็ตาม
เนื่องจากสินค้าของบริษัทมีลักษณะพิเศษไม่เสื่อมสภาพและไม่ล้าสมัย
ที่ผ่านมาบริษัทก็ยังไม่เคยประสบปัญหาการขาดสภาพคล่องบริษัทได้ตระหนักดีถึงความเสี่ยงในเรื่องของสินค้าคงเหลือและได้มีการติดตามเรื่องสินค้าคงเหลือมาโดยตลอด
เช่น

1.  บริษัทได้ปรับเปลี่ยนนโยบายการจัดหาตัวอย่างสินค้าให้กับลูกค้าโดยการขอตัวอย่างจากผู้ขายแทนวิธีการสั่งซื้อ

2. จัดทำ Stock Excess List สำหรับสินค้าสำเร็จรูปเพื่อนำไปจำหน่าย

  3. นำสินค้ากึ่งสำเร็จรูป มาตรวจเช็คค่าไฟฟ้า ตาม Parameter
  ของสินค้ามาตรฐานทั่วไปในอุตสาหกรรม Semiconductors เพื่อจำหน่ายให้กับลูกค้าทั่วไป

  4. แต่งตั้ง Testing Engineer เพื่อทำหน้าที่คัดแยกผลิตภัณฑ์ที่เป็นสินค้ามาตรฐานทั่วไป
  นำมาตรวจสอบคุณสมบัติทางไฟฟ้าใหม่
  โดยการศึกษาและวิเคราะห์คุณสมบัติที่เหมาะของแต่ละกลุ่มผลิตภัณฑ์ เพื่อนำไปจำหน่ายให้ได้ทุก
  lot ซึ่งจะเป็นการลดสินค้ากึ่งสำเร็จรูปที่เกิดขึ้นในระหว่างการผลิตให้น้อยลง

  5. ในกระบวนการวางแผนการผลิตสินค้าตามคำสั่งซื้อของลูกค้า
  จะพิจารณาก่อนว่ามีสินค้ากึ่งสำเร็จรูปใดบ้างที่อยู่ในสต็อกสินค้าและสามารถที่จะนำไปผลิตสินค้าตามคำสั่งซื้อของลูกค้าได้
  ก็ต้องนำสินค้ากึ่งสำเร็จรูปที่มีอยู่ในสต๊อคสินค้าไปผลิตก่อน

ความเสี่ยงจากอัตราแลกเปลี่ยน

บริษัทมีการจำหน่ายสินค้าส่งออกเป็นสกุลเงินต่างประเทศ
และบริษัทจะได้รับชำระค่าสินค้าเป็นเงินตราต่างประเทศ
ซึ่งถือเป็นการป้องกันความเสี่ยงโดยธรรมชาติในระดับหนึ่ง และนอกจากนี้
บริษัทได้เปิดบัญชีเงินตราต่างประเทศไว้เพื่อชำระเงิน
และบริษัทได้มีวงเงินซื้อขายเงินตราต่างประเทศล่วงหน้า ( FWC ) กับธนาคารพาณิชย์แห่งหนึ่ง
เพื่อเป็นการซื้อเงินตราต่างประเทศล่วงหน้าเพื่ฮป้องกันความเสี่ยงจากอัตราแลกเปลี่ยนด้วย